釣池口阻風迷失港道
作者：范成大
朝代：宋

paragraphs: 回風打船失西東，柁癡櫓弱無適從。
三老號呼鐵纜墜，招頭撾鼓驅魚龍。
千篙撐折百丈斷，日暮稍與洪相通。
推移尋尺力千里，時有黄帽來言功。
康莊大逵世不乏，乃獨蹇産濤波中。
一官橫起險易相，剎那憂喜隨兒童。
漲湖連天遠目斷，且復加飯追萍蓬。
蒲團坐暖看香篆，作止任滅如頑空。